b'\n_START_ARTICLE_\nHenryk Wieniawski\n_START_SECTION_\nLiv og virke\n_START_PARAGRAPH_\nHan ble f\xc3\xb8dt i en polskj\xc3\xb8disk familie som hadde konvertert til katolisismen. Hans far, Tadeusz, var en kjent kirurg, og hans mor, Regina, var en fremtredende pianist. Hun var Wieniawskis f\xc3\xb8rste pedagog, og senere studerte han hos Jan Hornziel, fiolinist ved Teatr Wielki i Warszawa, og Stanis\xc5\x82aw Serwaczy\xc5\x84ski, solist og konsertmester ved Operaen i Budapest. _NEWLINE_I 1843, i en alder av \xc3\xa5tte \xc3\xa5r, reiste han til Paris, hvor han studerte hos Lambert-Joseph Massart ved konservatoriet. Han fullf\xc3\xb8rte studiene i 1846, i en alder av 11 \xc3\xa5r, og i 1848 debuterte han i St. Petersburg. I 1850 ble han sammen med sin bror J\xc3\xb3zef med p\xc3\xa5 utstrakte konsertreiser i mange europeiske land, og skapte sensasjon med sitt fiolinspill. Etter flere suksesser ble han i 1859 utnevnt som solofiolinist hos den russiske tsar, og underviste ved konservatoriet i St. Petersburg 1862-1867. _NEWLINE_I 1872, etter 12 \xc3\xa5r i Russland, reiste han sammen med Antoni Rubinstein p\xc3\xa5 en stor turn\xc3\xa9 i USA. I l\xc3\xb8pet av 8 m\xc3\xa5neder gav han 215 konserter. Wieniawski ble i USA frem til 1874, hvor han konserterte med den kjente operasangerinnen Pauline Lucca. Etter \xc3\xa5 ha kommet tilbake til Europa underviste han ved konservatoriet i Brussel 1874-1877, hvor han var l\xc3\xa6rer for blant andre Eug\xc3\xa8ne Ysa\xc3\xbfe. _NEWLINE_Wieniawski d\xc3\xb8de i Moskva, og ble gravlagt p\xc3\xa5 Pow\xc4\x85zki-kirkeg\xc3\xa5rden i Warszawa.\n_START_SECTION_\nEtterm\xc3\xa6le\n_START_PARAGRAPH_\nSiden 1935 avholdes en internasjonal fiolinkonkurranse til hans \xc3\xa6re (Henryk Wieniawski internasjonale fiolinkonkurranse). Denne er verdens eldste fiolinkonkurranse, og regnes som en av verdens mest prestisjefulle. _NEWLINE_Wieniawski gjenkjennes som en av de fremste fiolinister og mest anerkjente komponister innen fiolinmusikken. Komposisjonene hans er delvis holdt i brillantstilen, med elementer av romantisk lyrikk og polske folkemusikktradisjoner. Han komponerte hovedsakelig for fiolin, og tok i bruk et bredt spekter av virtuosteknikker i verkene sine. Han skrev noen av de viktigste og vanskeligste verker innen repertoaret, blant annet to sv\xc3\xa6rt vanskelige fiolinkonserter (1853 og 1870). Andre kjente verker omfatter blant annet hans \xc3\x89tudes-Caprices (1863), Scherzo-Tarantelle (1856), L\xc3\xa9gende (1860) og en rekke masurkaer, poloneser og kujawiaker.'